El Club de Pesca “Els Amics” de Burjassot inicia la seua temporada amb importants èxits esportius
2025-07-24

No ha pogut començar millor la temporada per al Club de Pesca “Els Amics” de Burjassot. L’entitat esportiva burjassotera s’ha alçat, en el Campionat Provincial individual de Corcheo-Mar, celebrat en el Real Club Nàutic de València, amb el primer lloc en la figura de Vicente Calomarde.

Vicente ha obtingut així el títol de Campió Provincial amb el qual, de manera directa, ja està classificat per al Campionat d’Espanya de la modalitat. A més, en la mateixa competició, tres socis més del club han quedat classificats per al Campionat Autonòmic, que tindrà lloc a Gandia, i en el qual podran competir per una plaça per al Campionat d’Espanya.

A aquestes victòries s’uneix el tercer lloc en el Concurs celebrat a Pinedo i la classificació de Theo Blondi, de 17 anys, per al Campionat d’Espanya en la modalitat d’aigua-dolça encebador.

Tant la Junta Directiva com els socis de l’entitat burjassotera, volen “expressar-los la seua més sincera enhorabona a tots ells i animar-los a continuar en aquesta línia ascendent que portarà el nom del Club de Pesca “Els Amics” de Burjassot, pel cap alt”.